Pixar maak deure oop met gay hoofkarakter | Netwerk24
Die kortrolprent Out, wat Vrydag op die stromingsdiens Disney+ uitgereik is, bevat ook een van 'n handvol voorbeelde van 'n selfdegeslagpaartjie wat in 'n Disney-rolprent of -reeks mekaar soen.
Volgens The New York Times vertel die rolprent in sowat nege minute die verhaal van 'n man, Greg, wat besig is om al sy besittings in sy huis op te pak sodat hy by sy kêrel, Manuel, kan intrek.
Terwyl hy pak, daag sy ouers onverwags by sy huis op en moet hy vinnig spring om 'n foto van hom en Manuel weg te steek omdat hy nog nie vir sy ouers gesê het hy is gay nie.
Die saak word egter bemoeilik wanneer Greg en sy hond weens 'n tikkie Disney-magic liggame omruil – en Greg in sy hond se lyf moet keer dat sy ouers op die foto afkom.
Volgens fliekgangers wat die rolprent gesien en hul reaksie op Twitter met die hutsmerk #PixarOut gedeel het, laat die kortrolprent se einde glo die trane rol . . .
Out volg net 'n paar maande ná die uitreiking van die vollengterolprent Onward, waarin Pixar en Disney se eerste openlike LGBTQ-karakter, die sikloop Officer Specter, verskyn. Die vervaardigers van dié rolprent is egter gekritiseer omdat die karakter net vir 'n minuut of twee in die rolprent verskyn – en dit die soveelste voorbeeld is van die animasiereus wat weier om 'n soeklig op LGBTQ-karakters te plaas.
Suid-Afrikaners wat hoop om Out te kyk gaan waarskynlik nog lank moet wag: Disney+ is nog nie hier beskikbaar nie.
Jared Stokes, woordvoerder van Disney se Afrika-vleuel in Johannesburg, het Dinsdag aan Netwerk24 gesê daar is nog geen aanduiding van wanneer Disney+ hier beskikbaar sal wees nie.